C 309/12

Pubblikazzjoni tad-Dokument Uniku emendat wara l-approvazzjoni ta’ emenda minuri skont it-tieni subparagrafu tal-Artikolu 53(2) tar-Regolament (UE) Nru 1151/2012

(2021/C 309/11)

Il-Kummissjoni Ewropea approvat din l-emenda minuri f’konformità mat-tielet subparagrafu tal-Artikolu 6(2) tar-Regolament Delegat tal-Kummissjoni (UE) Nru 664/2014 (1).

L-applikazzjoni għall-approvazzjoni ta’ din l-emenda minuri tista’ tiġi kkonsultata fil-bażi tad-data eAmbrosia tal-Kummissjoni.

DOKUMENT UNIKU

“Cebreiro”

Nru tal-UE: PDO-ES-0443-AM01 – 16 ta’ Frar 2021

DOP (X) IĠP ( )

1. Isem

“Cebreiro”

2. Stat Membru jew pajjiż terz

Spanja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ Prodott

Klassi 1.3. Ġobon

3.2. Deskrizzjoni tal-prodott li għalih japplika l-isem f’(1)

Ġobon b’kontenut ta’ xaħam sħiħ magħmul minn ħalib tal-baqra pasturizzat permezz ta’ proċess li jikkonsisti fil-koagulazzjoni, fil-qtugħ tal-baqta, fl-iskular, fit-tagħġin u fit-tmelliħ, fl-iffurmar u fl-ippressar. Jista’ jiġi kkummerċjalizzat frisk jew ippreservat, fil-każ tal-aħħar b’perjodu minimu ta’ maturazzjoni ta’ 45 jum.

Il-karatteristiċi prinċipali tiegħu huma dawn li ġejjin:

Karatteristiċi fiżiċi

— Għamla: forma ta’ faqqiegħ, jew fil-forma ta’ kappell ta’ chef, li tikkonsisti f’żewġ partijiet: bażi ċilindrika b’dijametru li jvarja u li ma jkunx itwal minn 12-il cm fit-tul, ħlief għal ġobniet li jiżnu aktar minn 2 kg, li jistgħu jkunu twal sa 15-il cm; u kappell b’dijametru bejn 1 u 2 cm ikbar minn dak tal-bażi u li ma jkunx itwal minn 3 cm fit-tul. F’ġobniet li jiżnu aktar minn 2 kg, id-dijametru tal-kappell jista’ jkun sa 4 cm akbar minn dak tal-bażi, u ma jistax ikun itwal minn 5 cm fit-tul.

— Piż: minimu ta’ 0,3 kg.

Karatteristiċi organolettiċi

Il-ġobon frisk ma għandux qoxra u għandu biss tranżizzjoni ħafifa fil-kulur b’mod relattiv ma’ ġewwa. Il-pejst tiegħu huwa omoġenju, abjad jew ftit safrani, artab u mingħajr toqob; jista’ anki jkollu dehra ftit strijata u li titfarrak malajr meta jinqata’. Għandu riħa ta’ ħalib aċidifikat b’laqtiet ta’ krema jew butir. Fil-ħalq jinħass granulari iżda jinħall u jweħħel ħafna. It-togħma hija simili għar-riħa, ta’ ħalib aċidifikat, krema, u butir. It-togħma li tibqa’ wara hija persistenti u ftit aċiduża.

Meta ppreservat, il-ġobon għandu qoxra li hija biss ftit żgħira differenti li tvarja minn isfar għal isfar qawwi, u jista’ jkun hemm il-moffa skont l-istadju tal-maturazzjoni. Il-pejst jista’ jvarja minn kulur l-avorju għal isfar u għandu konsistenza li hija bejn għamla ta’ butir u soda, xi kultant iebsa, skont il-grad ta’ maturazzjoni. It-togħma qisha tal-ħalib u tista’ tkun xi ftit metallika u pikkanti.

Karatteristiċi analitiċi

— Umdità (għall-ġobnijiet imwebbsin): tvarja skont il-grad ta’ maturazzjoni, iżda dejjem inqas minn 50 %.

— Xaħam: minimu ta’ 45 % u massimu ta’ 60 %, ikkalkulati fuq l-estratt niexef

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Għalf tal-bhejjem

il-bur u l-għelejjel tal-foraġġ fiż-żona ta’ produzzjoni huma kostitwent importanti fid-dieta tal-baqra. Rwol importanti ieħor huwa dak tal-bwar estensivi (mergħat u bwar tal-arbuxelli), fejn l-annimali jistgħu jirgħu fil-libertà, meta l-kundizzjonijiet jippermettu.

Jintuża l-għalf ikkonċentrat ta’ oriġini veġetali bħala suppliment biex ikopri l-bżonnijiet enerġetiċi tal-baqar.

Materja prima

Is-“Cebreiro” jsir mill-ħalib tal-baqra; tames tal-annimali jew enzimi oħra tal-koagulazzjoni espressament awtorizzati; u melħ (klorur tas-sodju).

Il-ġobon huwa magħmul minn ħalib sħiħ li ġej mill-baqar tar-razez “Rubia Gallega”, “Friesland”, jew “Kannella tal-Alpi”, jew razez inkroċjati tagħhom f’azjendi agrikoli fiż-żona ġeografika ddefinita u mdaħħla fir-reġistru xieraq.

Il-ħalib ma għandux ikun fih kolostru, preservattivi, inibituri jew prodotti mediċinali li jistgħu jaffettwaw il-produzzjoni, il-maturazzjoni, it-tnixxif jew il-konservazzjoni tal-ġobon. Mhumiex permessi proċeduri biex jiġi standardizzat il-ħalib jew proċessi li jbiddlu l-kompożizzjoni inizjali tal-ħalib.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-produzzjoni tal-ħalib, l-operazzjonijiet preliminari li din hija suġġetta għalihom, u l-produzzjoni, il-maturazzjoni, u t-tnixxif tal-ġobon iridu jsiru fiż-żona ġeografika ddefinita fil-punt 4. Għaldaqstant, il-passi kollha tal-produzzjoni jridu jsiru fiż-żona ġeografika ddefinita.

3.5. Regoli speċifiċi dwar it-tqattigħ, it-taħkik, l-ippakkjar, eċċ

Il-ġobniet protetti normalment għandhom jiġu kkummerċjalizzati bħala ġobniet sħaħ u f’ippakkjar awtorizzat.

Madankollu, il-kummerċjalizzazzjoni f’porzjonijiet, inkluż il-qtugħ fil-post tal-bejgħ, jista’ jiġi awtorizzat sakemm tkun ġiet stabbilita sistema xierqa ta’ monitoraġġ għal dan il-għan li tiggarantixxi l-oriġini, il-kwalità, il-konservazzjoni perfetta u l-preżentazzjoni korretta tal-prodott lill-konsumatur, biex tiġi evitata kull possibbiltà ta’ konfużjoni.

3.6. Regoli speċifiċi dwar it-tikkettar

Ġobon ikkummerċjalizzat bid-Denominazzjoni ta’ Oriġini Protetta “Cebreiro”, wara li jiġi ċċertifikat, għandu jkollu t-tikketta li tikkorrispondi mal-marka ta’ kull produttur u tikketta sekondarja, approvata u maħruġa mill-Bord Regolatorju, li jkollha kodiċi alfanumeriku sekwenzjali u l-logo uffiċjali tad-Denominazzjoni ta’ Oriġini Protetta murija hawn taħt:

Il-kliem “Denominación de Origen Protegida ‘Cebreiro’” jrid jidher kemm fuq it-tikketta kif ukoll fuq it-tikketta sekondarja. Barra minn hekk, fuq il-ġobon “Cebreiro” mnixxef , il-kelma “curado” (mnixxef) għandha tidher b’mod prominenti fuq it-tikketta biex tiddistingwih mill-prodott frisk.

4. Definizzjoni fil-qosor taż-żona ġeografika

Iż-żona għall-produzzjoni tal-ħalib u tal-ġobniet koperti mid-Denominazzjoni ta’ Oriġini Protetta “Cebreiro” tikkonsisti fiż-żona ġeografika li tinkludi l-muniċipalitajiet li ġejjin, li kollha jinsabu fil-provinċja ta’ Lugo (Il-Komunità Awtonoma tal-Galicia): Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos u Triacastela.

5. Rabta maż-żona ġeografika

Fatturi storiċi

Jingħad li dawn il-ġobniet oriġinaw mal-ewwel patrijiet li stabbilew ruħhom fir-raħal ta’ Cebreiro – il-punt tad-dħul fil-Galicia tar-rotta ewlenija tal-pellegrinaġġ lejn Santiago, El Camino francés – biex jaqdu fl-isptar mibni fl-aħħar tas-seklu 9 sabiex jissodisfaw il-ħtiġijiet tal-pellegrini. Matul is-sekli, il-pellegrini daqu l-ġobon fil-muntanji ta’ Cebreiro u għamluh imsemmi ma’ Spanja u mal-Ewropa kollha.

Id-dokumenti ppreservati fl-Arkivji Storiċi Nazzjonali u fl-Arkivji Ġenerali ta’ Simancas jiżvelaw dettalji kurjużi dwar il-kunsinna annwali ta’ ġobon minn Cebreiro għall-konsum mill-familja rjali Portugiża matul ir-renju ta’ Karlu III. Il-ġobon kien isir id-dar mir-raħħala tad-distrett (speċjalment in-nisa) minn Novembru. Il-kunsinni dejjem kienu jikkonsistu f’żewġ tużżani ġobniet, li dejjem kienu jsiru fl-aħħar ġimagħtejn tas-sena, biex jittieħed vantaġġ mit-temp kiesaħ staġunali sabiex jiġi żgurat li jżommu aħjar, u mbagħad kienu jiġu ppreżentati bħala rigal lir-Reġina tal-Portugall matul l-ewwel ġimgħatejn ta’ Jannar.

Barra minn hekk, hemm bosta dokumenti mis-sekli 18 u 19 li jixhdu l-fama tal-ġobon Cebreiro f’dak iż-żmien.

Xogħlijiet aktar reċenti, pereżempju, il-“Geografía General del Reino de Galicia” (Ġeografija Ġenerali tar-Renju tal-Galicia) (1936), jipprovdu informazzjoni dwar il-ġobon Cebreiro u l-karatteristiċi u l-metodu tal-produzzjoni tiegħu.

Aktar reċenti minn hekk, fl-1970ijiet, Carlos Compairé Fernández, espert tal-ġobnijiet Spanjoli b’mod ġenerali u l-ġobnijiet tal-Galicia b’mod partikolari, ippubblika numru ta’ xogħlijiet li fihom studju dettaljat ta’ dawn il-ġobnijiet, b’analiżijiet kimiċi u batterjoloġiċi. Dawn jistgħu jiġu ċċitati bħala l-ewwel studji xjentifiċi tal-ġobon Cebreiro.

Fl-“Inventario Español de Productos Tradicionales” (L-Inventarju Spanjol tal-Prodotti Tradizzjonali), ippubblikat mill-Ministeru għall-Agrikoltura, is-Sajd u l-Ikel fl-1996, il-kapitolu dwar il-ġobon jagħti informazzjoni dettaljata dwar il-ġobon Cebreiro, inkluż il-karatteristiċi, il-metodu tal-produzzjoni, l-istorja u l-importanza ekonomika tiegħu.

Fatturi naturali

Iż-żona koperta mid-Denominazzjoni ta’ Oriġini Protetta “Cebreiro” għandha klima oċeanika muntanjuża, b’influwenzi marittimi mnaqqsa ħafna u karatteristiċi kontinentali miżjuda. Dan jirrestrinġi b’mod sever l-attivitajiet agrikoli. Parti kbira taż-żona, li tinsab aktar minn 1 000 metru ’l fuq mil-livell tal-baħar, tesperjenza temperaturi li jistgħu jiġu deskritti bħala “kesħin ħafna” meta mqabbla man-norma għall-Galicia, b’inqas minn ħames xhur mingħajr ġlata kull sena.

Dawn il-kundizzjonijiet ambjentali mhux favorevoli jfissru li t-trobbija tal-baqar għandha rwol essenzjali fl-ekonomija taż-żona, billi dan is-settur jista’ jlaħħaq aħjar mal-klima, mal-ħamrija u mat-terren muntanjuż milli jista’ s-settur għammieli, billi jieħu vantaġġ mill-mergħat naturali u l-foraġġ tajbin disponibbli fil-muntanji u baqar adattati għall-klima ħarxa.

Rabta kawżali bejn iż-żona ġeografika u l-karatteristiċi tal-prodott

Iż-żona ġeografika fejn huwa prodott il-ġobon “Cebreiro” hija kkaratterizzata minn bosta widien imdawrin b’muntanji, fejn il-mergħat u l-artijiet fejn jirgħu l-annimali jiffurmaw parti importanti mill-pajsaġġ.

Dan l-ambjent uniku jikkontribwixxi għall-karatteristiċi distintivi tal-ġobon “Cebreiro” b’diversi modi:

— L-ewwel nett, kif diġà ġie ddikjarat, l-ambjent ġeografiku huwa favorevoli għat-tkabbir ta’ foraġġ abbundanti ta’ kwalità għolja.

— Barra minn hekk, il-ħalib huwa prodott fi rziezet żgħar tal-familja, bl-użu ta’ metodi tradizzjonali għall-ġestjoni tal-merħliet. L-annimali ta’ razez indiġeni għadhom jiffurmaw proporzjon sinifikanti tal-merħliet u l-għalf jiġi prinċipalment minn foraġġ prodott fir-razzett, supplimentat, meta t-temp jippermetti, mir-ragħa.

— Jinxtraw biss kwantitajiet żgħar ta’ għalf ikkonċentrat bħala suppliment biex ikopri l-ħtiġijiet ta’ enerġija tal-baqar. Dan il-mudell tradizzjonali, li fih l-użu ta’ inputs mixtrija minn barra r-razzett jinżamm strettament f’minimu, jikkontribwixxi għall-vijabbiltà ekonomika ta’ dawn l-irziezet żgħar tal-familja.

— Il-karatteristiċi ta’ dawn l-irziezet jagħmlu l-ħalib li jkun prodott fihom ideali biex isir il-ġobon. Ġie ppruvat xjentifikament li dawn is-sistemi ta’ produzzjoni u l-metodi ta’ għalf tal-baqar aktar naturali jtejbu l-kwalitajiet nutrittivi tal-ħalib billi jżidu l-kontenut ta’ CLA (aċidu linolejku konjugat) u l-kontenut tal-aċidu xaħmi omega-3 tal-profil lipidu tiegħu, peress li aktar ma jieklu ħaxix il-baqar, aktar jiżdied il-kontenut ta’ dawn ix-xaħmijiet ta’ benefiċċju dijetetiku, li jinfluwenza l-kwalitajiet tal-ġobon.

— Fl-aħħar nett, il-bdiewa tar-reġjun wirtu tradizzjoni twila ta’ produzzjoni ta’ dan il-ġobon, bil-karatteristiċi uniċi tiegħu – bħall-forma stramba u tradizzjonali ta’ “kappell ta’ chef”, li tidentifikah immedjatament – u l-prodott tagħhom akkwista prestiġju u fama li tassew jistħoqqlu fost il-konsumaturi.

Referenza għall-pubblikazzjoni tal-Ispeċifikazzjoni tal-Prodott

(it-tieni subparagrafu tal-Artikolu 6(1) ta’ dan ir-Regolament)

https://mediorural.xunta.gal/sites/default/files/produtos/en-tramitacion/Pliego_de_condiciones_DOP_Cebreiro_septiembre_2020_final.pdf

(1) ĠU L 179, 19.6.2014, p. 17.